Psalm 119:145-152 – KOF – Op u woorde wag ek – Bybelskool
Written by Chris van Wyk on Oct 20, 2015 . Posted in Psalms 107-150.
Dit is duidelik in hierdie negentiende deel van dié Psalm, waarvan elkeen van die 8 versreëls met die Hebreeuse letter kof begin, dat die teenwoordigheid van die Here in sy geskrewe openbaring beleef word. Dit is wanneer 'n mens nadink oor wat die Here reeds gesê het, dié dinge wat reeds bekend is, dat daar nie net nuwe insigte opdaag nie, maar die verlossende krag van die Here aan die werk kom om dié openbaring van God na te kom en uit te voer. Dit is van ewige waarde (119:152).
Laat ek dit helder sê.
God is naby ons deur dít wat skriftelik aan ons oorgelewer is, die Bybel. Ons beleef God se teenwoordigheid in die voorskrifte, bepalings (2x), woorde (dâbâr se meervoud), woord ('imrâh – waarskynlik in die sin van 'n belofte), beslissing, wet, en gebooie van sy openbaring.
Ons beleef God se teenwoordigheid in die beweging wat die Bybel in ons aan die gang sit. Die Psalmis wys vir ons hoe die skriftelike openbaring ons innerlike mens in beweging moet bring: "Ek roep met my hele hart." Hart sluit hier ons gevoelens, gedagtes en wil in (119:145). Hy wys vir ons ook hoe die Bybel ons uiterlike mens, d.w.s. ons nougesette gehoorsaamheid in gedrag, in beweging moet bring: "U voorskrifte wil ek nakom!" (119:146).
God is natuurlik ook in die Skepping teenwoordig en dit is ongelooflik wonderlik (Ps. 19). Hy is ook in die lewe teenwoordig in alles wat met ons gebeur (Ps. 42:5). Hy is immers die bron van ons lewe, soos die Psalmis vroeër bely: "U is my lewe." (Ps. 16:5). Hy is ook in ons midde waar gelowiges die wil van die Here soek en probeer onderskei (Matt. 18:20).
Maar dit is juis deur die lig wat Hy vir ons gee uit sy geskrewe openbaring wat ons op die beste manier tot insig kom en die lig vir ons pad kry (Ps. 119:105). Dít is waarom dit so belangrik is dat God se skriftelike openbaring die belangrikste plek in ons lewe moet inneem. Dit moet ook van ons waar wees, soos die Psalmis op 'n ander plek sê: "U woord is my hele lewe." (Ps. 40:9). Dit is immers waarom die Psalmis vroeër ook kan skryf dat hy 'n vriend is van almal wat vir die Here ontsag het en sy opdragte nakom (Ps. 119:63).
Ons lees hieroor van vroeg af in die verhale van die Bybel. Toe Josua op dieselfde direkte manier die Here se teenwoordigheid soos Moses wou beleef, het dit nie gebeur op die manier wat hy verwag het nie (Eks. 33:11), hoewel die Here tog later iets van sy direkte teenwoordigheid aan hom geopenbaar het (Jos. 1). Die Here het hom egter telkens na die geskrewe openbaring wat Moses begin neerpen het, verwys as die rigsnoer vir sy lewe. Dit was in die Here se plan vir Josua se lewe 'n baie belangriker manier waarop hy God se teenwoordigheid kon ervaar:
Eks. 17:14 waar die opdrag vir Moses gegee is: "Skryf hierdie woorde op in 'n boek as 'n blywende herinnering en lees dit vir Josua voor." Trouens, Josua is later gebruik om self by dié woorde sy eie by te voeg (Jos. 24:26). Watter voorreg! Jy kan hier meer daaroor lees.
En kyk veral na Josua 1:7-9 waar die Here Josua versterk vir sy opdrag om die Beloofde Land binne te gaan: "Wees veral sterk en baie vasberade in die uitvoering van die wet wat my dienaar Moses jou beveel het. Moet daarvan nie links of regs afwyk nie. Dan sal jy voorspoedig wees, waar jy ook al gaan. Hierdie wetboek moet die rigsnoer wees vir alles wat jy sê. Oordink dit dag en nag en sorg dat jy alles uitvoer wat daarin geskryf staan. Dan sal jy slaag in wat jy moet doen, jy sal voorspoedig wees. Ek self gee jou die opdrag. Wees sterk, wees vasberade. Moenie skrik nie, moenie bang wees nie, want Ek, die Here jou God, is by jou oral waar jy gaan."
Let op hoe die Psalmis daarom met sy hele hart na die Here se voorskrifte roep, dat hy reeds voor die oggendskemer al op God se woorde wag (119:147), trouens in die nag al oor God se woord nadink (119:148 – die nagwaak waarna hier verwys word, is waarskynlik die tyd tussen 2 en 6 uur in die oggend).
Die Psalmis luister ook nie net nie. Hy vra dat God na hom sal luister en hom sal verlos en bewaar van mense wat slinkse planne het. Dit is immers wat God se Woord doen. Dit roep om 'n antwoord van ons; dit roep om 'n gesprek met ons, sodat ons nie net met vreugde God se woorde kan ontvang nie, maar met blydskap dit kan gehoorsaam.
Dit is in hierdie lees en luister na God se Woord en woorde wat ons met oorgawe en oorvloed kan leef. Die Woord is inderdaad 'n huis waarin ons kan woon.